Broj: 711-I-1666-465-22/23-04-19

Zagreb, 04. kolovoza 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, te Igora Lukača i Ines Pavlačić kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika Slavka Prišćana, OIB**: **………………,** **općinskog načelnika Općine Rovišće**, pokrenutom po službenoj dužnosti na radnom sastanku 19. travnja 2023. g. pod brojem: 711-I-806-P-465-22/23-02-19, na 18. sjednici održanoj 04. kolovoza 2023., donosi sljedeću

**ODLUKU**

1. **Obveznik Slavko Prišćan, općinski načelnik Općine Rovišće, nepodnošenjem godišnje imovinske kartice za 2021.g. do 31. siječnja 2022.g., počinio je povredu odredbe članka 10. stavka 4. ZSSI-a**
2. **Za povredu ZSSI-a, opisanu pod točkom I. ove izreke, obvezniku se izriče opomena.**

Obrazloženje

Povjerenstvo je uvidom u registar imovinskih kartica utvrdilo kako obveznik Slavko Prišćan, općinski načelnik Općine Rovišće nije podnio imovinsku karticu povodom godišnje obveze podnošenja imovinske kartice za 2021. g.

Slijedom navedenog, Povjerenstvo je na stručnom radnom sastanku Povjerenstva održanom dana 19. travnja 2023. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a te je o istome obavijestilo obveznika obaviješću Broj: 711-I-806-P-465-22/23-02-19. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obvezniku je dostava navedene obavijesti pokušana dana 04. svibnja 2023.g. te je obveznik obaviješten da će dostava ponovno biti pokušana dana 12. svibnja 2023.g. Obveznik je bio odsutan i tijekom drugog pokušaja dostave. Treći pokušaj dostave pokušan je dana 17. svibnja 2023.g. te je obveznik ponovno bio odsutan slijedom čega mu je obavijest o mogućnosti preuzimanja pošiljke ostavljena u poštanskom sandučiću. Obveznik navedenu pošiljku nije preuzeo. Povjerenstvo je dana 28. srpnja 2023.g. obvezniku mailom dostavilo predmetnu obavijest uz napomenu da se sukladno odredbama o dostavi Zakona o općem upravnom postupku („Narodne novine“, broj 47/09 i 110/21) dostava smatra učinjenom dana 17. svibnja 2023.g. Obveznik se na zaprimljenu obavijest Povjerenstva nije očitovao.

Povjerenstvo je uvidom u Registar obveznika utvrdilo da je obveznik dužnost općinskog načelnika Općine Rovišće obnašao u mandatu 2013.-2017.g. te 2017.-2021. g., kao i da navedenu dužnost ponovno obnaša od 20. svibnja 2021.g. Stoga je obveznik sukladno članku 3. stavku 1. točki 34. ZSSI-a, u obvezi postupati sukladno odredbama ZSSI-a.

Kako je ZSSI stupio na snagu 25. prosinca 2021., obveznik je s obzirom na obnašanje dužnosti općinskog načelnika Općine Rovišće i prije stupanja na snagu navedenog Zakona imao obvezu podnositi Povjerenstvu izvješća o imovinskom stanju sukladno odredbama tada važećeg Zakona o sprječavanju sukoba interesa (“Narodne novine”, br. 26/11., 12/12., 126/12., 57/15. i 98/19., dalje u tekstu: ZSSI/11).

Svim obveznicima ZSSI-a, koji su bili dužnosnici u smislu odredbi ZSSI/11-a, Povjerenstvo je 30. prosinca 2021. uputilo obavijest Broj: 711-I-2209-R-269/21-01-18 od 28. prosinca 2021. u kojoj ih se uputilo na obvezu podnošenja godišnje imovinske kartice za 2021. sukladno članku 10. stavku 4. ZSSI-a uz iznimku da ne moraju podnijeti navedenu imovinsku karticu ako su podnijeli imovinsku karticu u prosincu 2021. u kojoj je prijavljeno imovinsko stanje s istekom navedene godine.

Uvidom u Registar imovinskih krtica Povjerenstvo je utvrdilo da je obveznik uredno podnosio imovinske kartice povodom stupanja na dužnost kao i da je 31. siječnja 2023.g. podnio imovinsku karticu za 2022.g.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Slijedom navedenog, a budući da obveznik Slavko Prišćan nije podnio imovinsku karticu za 2021.g. do 31. siječnja 2022 g. isti je počinio povredu članka 10. stavka 4. ZSSI-a.

Povjerenstvo pritom ističe kako je obveznik i nadalje u obvezi podnijeti godišnju imovinsku karticu za 2021.g. te ga poziva da istu dostavi u što kraćem roku.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da je obveznik uredno podnosio imovinske kartice prije propusta podnošenja imovinske kartice za 2021.g. kao i da je podnio imovinsku karticu za 2022.g. što ukazuje na nepostojanje namjere u postupanju obveznika.

Stoga je Povjerenstvo primjerenim ocijenilo obvezniku izreći sankciju opomene.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Slavko Prišćan, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana